Diari Oficial de la Generalitat Valenciana


Sumari del DOGV 4442, del 18-02-2003 (2003/1528)

RESOLUCIÓ de 6 de febrer de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació de l'Acord de col·laboració entre el Ministeri de l'Interior i la Comunitat Valenciana, en matèria de policia, mitjançant l'adscripció d'una Unitat del Cos Nacional de Policia.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4442

Data del DOGV
:   18-02-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/1528


Data del document
:   06-02-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació administrativa
    * administració central
    * policia

RESOLUCIÓ de 6 de febrer de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació de l'Acord de col·laboració entre el Ministeri de l'Interior i la Comunitat Valenciana, en matèria de policia, mitjançant l'adscripció d'una Unitat del Cos Nacional de Policia. [2003/X1528]
  
Subscrit, després de la tramitació prèvia reglamentària, entre el Ministeri de l'Interior i la Comunitat Valenciana, el 5 de novembre de 2002, un Acord de col·laboració en matèria de policia, mitjançant l'adscripció d'una Unitat del Cos Nacional de Policia a la Comunitat Valenciana, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Acord, que ha quedat inscrit al Registre de Convenis amb el número 0014/2003, i que figura com a annex d'aquesta resolució.
  
València, 6 de febrer de 2003.- La subsecretària del Secretariat del Govern i Relacions amb les Corts: Amparo Koninckx Frasquet.
  
Acord de col·laboració entre el Ministeri de l'Interior i la Comunitat Valenciana, en matèria policial, per a l'adscripció d'una Unitat del Cos Nacional de Policia
  
València, 5 de novembre de 2002
  
REUNITS
  
I, d'altra, l'Excm. senyor José Luis Olivas Martínez, president de la Generalitat Valenciana, en representació del Govern Valencià.
  
D'una part, l'Excm. senyor Àngel Acebes Paniagua, ministre de l'Interior, en representació de l'administració de l'Estat.
  
Intervenen els citats en la representació i amb les facultats que els seus respectius càrrecs els conferixen, reconeixent-se recíprocament capacitat i legitimació per a atorgar i signar el present Acord de col·laboració, i suficient en Dret per a formalitzar el mateix, amb l'objecte que tot seguit es ressenya, i en virtut d'això fan les següents
  
MANIFESTACIONS
  
I. L'Estatut d'Autonomia de la Comunitat Valenciana preveu, en el seu article 36, la possibilitat de crear una Policia Autonòmica de la Comunitat Valenciana.
  
II. La Llei Orgànica 2/1986, de 13 de març, de Forces i Cossos de Seguretat en el seu article 37.1, disposa que les comunitats autònomes, en els estatuts de les quals estiga previst, podran crear cossos de Policia per a l'exercici de les funcions de vigilància i protecció a què es referix l'article 148.1.22 de la Constitució espanyola.
  
En el mateix article, en el seu apartat 2, es determina que les comunitats autònomes que no feren ús de la possibilitat prevista en el seu apartat 1, podran exercir les funcions enunciades en l'article 148.1.22 de la Constitució, de conformitat amb l'article 47 d'esta Llei, pel qual s'establix l'adscripció d'unitats del Cos Nacional de Policia a les comunitats autònomes.
  
III. El Reial Decret 221/1991, de 23 de febrer, regula l'organització de les unitats del Cos Nacional de Policia, adscrites a les comunitats autònomes, i establix les peculiaritats del règim estatutari del seu personal.
  
IV. En virtut d'això, el vint-i-dos de juny de mil nou-cents noranta-dos, es va instrumentar l'Acord Administratiu de Col·laboració entre el Ministeri de l'Interior i la Comunitat Valenciana en matèria policial, que ha sigut renovat en distintes ocasions, i adscrit una unitat del Cos Nacional de Policia a la Comunitat Valenciana, per Orde de 16 de setembre de 1992, del Ministeri de l'Interior.
  
V. Els representants d'ambdues administracions consideren convenient prosseguir la col·laboració policial referida en les manifestacions anteriors a fi d'aconseguir majors quotes d'eficàcia i eficiència en la gestió de les competències en matèria de seguretat pública, introduint matisacions a anteriors convenis i es comprometen durant la vigència del present a negociar un nou text.
  
Per a això, de conformitat amb el que preveu la Constitució Espanyola, l'Estatut d'Autonomia, la Llei Orgànica 2/1986, de 13 de març, de Forces i Cossos de Seguretat, el Reial Decret 221/1991, de 22 de febrer, i en el marc del que disposa l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el Ministeri de l'Interior i la Comunitat Valenciana, convenen a instrumentar el present Acord Administratiu de col·laboració, d'acord amb les següents
  
Estipulacions:
  
I. Objecte
  
En el marc de les competències estatals i autonòmiques sobre seguretat pública, és objecte del present Acord la pròrroga en la col·laboració entre el Ministeri de l'Interior i la Generalitat Valenciana, mitjançant l'adscripció d'una unitat del Cos Nacional de Policia a la Comunitat Valenciana.
  
II. Funcions
  
La unitat desenvoluparà les funcions previstes en l'article 38.1 de la Llei Orgànica 2/1986, de 31 de març, de Forces i Cossos de Seguretat, així com, si fa el cas, la resta de funcions previstes en l'esmentat article, que gradualment es vagen assumint, mitjançant les delegacions de competències i les reformes legislatives que calguen.
  
En l'exercici de les funcions que siguen de la competència de la Generalitat Valenciana, el Cos Nacional de Policia presta la seua col·laboració i cooperació, de conformitat amb les demandes i directrius de les autoritats de la Comunitat Valenciana.
  
III. Junta de Seguretat
  
La coordinació de les actuacions de les forces i cossos de Seguretat de l'Estat, i la unitat adscrita, s'efectuarà a través de la Junta de Seguretat de la Comunitat Valenciana, la qual tindrà la composició següent: quatre representants a designar per part de l'administració de l'Estat, entre ells el delegat del Govern, i quatre representants a designar per part de la Comunitat Valenciana, entre ells el conseller de Justícia i Administracions Públiques.
  
La Presidència de la Junta serà exercida conjuntament pels representants de major rang d'ambdues administracions.
  
La Secretaria serà exercida per un funcionari designat a l'efecte per la pròpia Junta de Seguretat, el qual no tindrà ni veu ni vot.
  
La Junta de Seguretat es reunirà, almenys, una vegada al semestre.
  
IV. Comissió Mixta
  
A fi de desenvolupar l'aplicació d'este acord, vetlar pel seu compliment i resoldre les qüestions administratives que resulten de la seua execució, es constituïx una Comissió Mixta, la qual estarà integrada pels següents vocals titulars: el director general de la Policia, el secretari general tècnic del Ministeri d'Interior i el delegat del Govern a la Comunitat Valenciana, per part de l'administració de l'Estat, i el conseller de Justícia i Administracions Públiques, el secretari general de la Conselleria de Justícia i Administracions Públiques i el director general d'Interior, per part de la Comunitat Valenciana.
  
Estos membres podran delegar la seua representació, així com designar a altres persones perquè assistisquen a les seues deliberacions.
  
El president i el secretari es designen d'entre els seus membres i rotaran per anys alterns.
  
La Comissió Mixta es reunirà, almenys, una vegada a l'any.
  
V. Composició
  
1. Per a l'exercici de les funcions que se li assignen, la Unitat del Cos Nacional de Policia, adscrita a la Comunitat Valenciana, estarà composta per 500 efectius de les distintes escales del dit Cos.
  
2. Per la Direcció General de la Policia es procedirà a cobrir de forma immediata, mitjançant comissions de servici, les vacants existents fins aconseguir la dotació inicial dels 257 efectius que es preveien en l'Acord de 22 de juny de 1992.
  
Així mateix s'iniciarà un procés d'adscripció d'efectius a la Unitat, que es desenvoluparà de la forma següent:
  
- En les dates immediates següents a la signatura del present Acord, es publicarà en l'Orde General de la Direcció General de la Policia l'assignació de vacants en la Unitat actualment pendent de resolució.
  
- Una vegada resoltes les anteriors convocatòries, es publicaran també, de forma immediata, els concursos per a la cobertura de la meitat de les vacants que resten fins a aconseguir els 500 efectius.
  
- De la mateixa manera, a la resolució d'estes últimes es convocaran la resta de llocs de treball, fins a completar els 500 efectius previstos.
  
La provisió de llocs de la Unitat, llevat de la direcció, es farà per concurs de mèrits, determinats per la Comissió Mixta, entre els quals es tindrà en compte l'arrelament a la Comunitat Valenciana i el coneixement del valencià, d'acord amb el que disposa els articles 7, 10, 11 i 16 de la Llei 4/83, d'Ús i ensenyança del Valencià. El nomenament es realitzarà per la Direcció General de la Policia, a proposta de l'òrgan abans referit.
  
VI. Uniformitat
  
Sense perjudici que corresponga a la Comissió Mixta la determinació dels distintius i emblemes d'esta Unitat, d'acord amb la normativa vigent, per la dita Comissió es realitzaran els estudis i propostes tendents a propiciar les reformes legislatives necessàries que possibiliten una modificació dels emblemes i uniformes actuals, per a permetre una perfecta diferenciació i identificació dels efectius personals i mitjans materials de dita Unitat amb la resta de forces i cossos de Seguretat.
  
VII. Integració en el sistema d'emergències 112
  
A fi d'unir esforços i aconseguir una major coordinació en les actuacions de les distintes forces i cossos de Seguretat, així com amb els distints servicis d'emergències, s'arbitraran els mitjans necessaris, que permeten, en un termini pròxim, la integració dels servicis del Cos Nacional de Policia, Unitat adscrita a la Comunitat Valenciana, Guàrdia Civil i Policia locals en el model de Coordinació d'Emergències de la Generalitat Valenciana, i es possibilitarà la utilització comuna del sistema de comunicacions de la línia telefònica 112.
  
VIII. Règim personal
  
Sense perjudici dels altres aspectes en matèria de personal, previstos en l'Orde del Ministeri de l'Interior, de 16 de setembre de 1992, correspon a la Conselleria de Justícia i Administracions Públiques de la Generalitat Valenciana dictar les ordes i directrius per a la prestació dels servicis, així com la concessió dels permisos i llicències recollides en la legislació general de funcionaris, amb l'excepció d'aquells que comporten la producció d'efectes d'orde econòmic, dels quals s'informarà per l'òrgan competent de la Comunitat i tramesos a la Direcció General de la Policia per a la seua resolució.
  
Pel que fa a les llicències per malaltia, encara que es considere la competència de la Conselleria de Justícia i Administracions Públiques, atés que la seua concessió, transcorreguts els tres primers mesos, produïx efectes econòmics, serà la direcció de la Unitat i els seus caps provincials, en l'àmbit de les seues respectives competències territorials, els qui procedisquen a la seua resolució.
  
Així mateix, la Conselleria de Justícia i Administracions Públiques podrà instar l'exercici de la potestat disciplinària o proposar la concessió de recompenses als membres de la unitat adscrita.
  
IX. Formació funcionaris
  
Els membres de la unitat adscrita hauran de realitzar el curs d'actualització organitzat per la Conselleria de Justícia i Administracions Públiques, a fi d'adquirir els coneixements suficients sobre les missions que han d'exercir.
  
Així mateix, podran assistir als cursos que s'organitzen per la Direcció General de la Policia o altres centres docents, encara que la seua concessió, per la Conselleria de Justícia i Administracions Públiques, estarà condicionada per les necessitats del servici.
  
La Direcció General d'Interior, de la Conselleria de Justícia i Administracions Públiques, a través de l'Institut Valencià de Seguretat, desenvoluparà funcions de col·laboració amb la Direcció General de la Policia en matèria de formació permanent, destinades als funcionaris del Cos Nacional de Policia.
  
X. Finançament
  
La càrrega del Finançament s'assumirà al cinquanta per cent entre l'administració de l'Estat i la Generalitat Valenciana, tal com estipula la disposició final quarta de la Llei Orgànica 2/1986, de Forces i Cossos de Seguretat.
  
La Conselleria de Justícia i Administració Públiques podrà establir els seus complements de productivitat, a abonar als membres de la unitat adscrita, en funció de la realització de servicis especialitzats que impliquen especial dificultat o perillositat.
  
XI. Vigència
  
L'Acord tindrà una duració d'un any i podrà prorrogar-se per consentiment exprés del Ministeri de l'Interior i la Generalitat Valenciana.
  
XII. Compromís per a negociar un nou conveni
  
Les parts es comprometen, durant la vigència del present conveni, a negociar un nou text d'Acord de Col·laboració, en què es contemplen aquells aspectes que resulten aconsellables a la vista de les experiències hagudes des de l'inici de l'adscripció de la unitat del Cos Nacional de Policia a la Comunitat Valenciana.
  
XIII. Controvèrsies
  
Les controvèrsies que s'originen com a conseqüència de l'aplicació del present Acord seran resoltes, en primera instància, per la Comissió Mixta. Si al si d'esta Comissió no s'arriba a una solució, el conflicte serà plantejat al Ministeri de l'Interior i a la Conselleria de Justícia i Administracions Públiques de la Generalitat Valenciana, perquè de mutu acord resolguen allò escaient.
  
I, perquè conste i als efectes indicats, es firma el present document, per duplicat exemplar, en el lloc i data indicats al principi del text.
  
El ministre de l'Interior,
  
ÁNGEL ACEBES PANIAGUA
  
El president de la Generalitat Valenciana,
  
JOSÉ LUIS OLIVAS MARTÍNEZ